**Leiðbeiningar fyrir útgefendur/umsjónaraðila vegna umsóknar um staðfestingu á lýsingu vegna verðbréfa**

Útgefendur/umsjónaraðilar geta haft samband við starfsmenn fjármálaeftirlits Seðlabanka Íslands (fjármálaeftirlitið) með tölvupósti á netfangið [lysingar@sedlabanki.is](mailto:lysingar@sedlabanki.is) eða í síma 569-9600.

**Umsókn um staðfestingu á lýsingu**

* Á vefsíðu fjármálaeftirlitsins er að finna umsóknareyðublað um staðfestingu á lýsingu sem útgefanda/umsjónaraðila ber að fylla út. Eyðublaðið má finna undir [þjónustuvef.](https://www.fme.is/thjonustugatt/eydublod/)
* Umsókninni á að fylgja útfyllt skrá yfir millivísanir (útfylltir viðaukar sem notaðir eru sem gátlistar) en hana er jafnframt að finna á vefsíðu fjármálaeftirlitsins undir þjónustuvef.
* Umsóknareyðublaðið og tilheyrandi fylgiskjöl skal senda á netfangið:

[lysingar@sedlabanki.is](mailto:lysingar@sedlabanki.is)

* Útgefandi/umsjónaraðili fær staðfestingarpóst um að umsóknin hafi borist og fær tilnefndan tengilið. Sá aðili heldur utan um samskiptin við útgefanda/umsjónaraðila og leiðbeinir í ferlinu.
* Stefni útgefandi jafnframt að töku verðbréfanna til viðskipta getur hann haft samband við Nasdaq Iceland (Kauphöllina) samhliða umsókn til fjármálaeftirlitsins.

**Yfirlestur fyrstu draga**

* Lýsingar á að gefa út í samræmi við lög nr. [14/2020](https://www.althingi.is/lagas/150b/2020014.html), um lýsingu verðbréfa sem boðin eru í almennu útboði eða tekin til viðskipta á skipulegum markaði, reglugerð Evrópuþings og ráðsins ESB [2017/1129](https://www.althingi.is/lagasafn/pdf/150b/i32017R1129.pdf), framseldar reglugerðir ESB [2019/980](https://www.efta.int/sites/default/files/images/su-nr-20-is-26-03-2020.pdf) og ESB [2019/979](https://www.efta.int/sites/default/files/images/su-nr-20-is-26-03-2020.pdf), eins og þeim hefur verið breytt. Þá fylgir fjármálaeftirlitið eftirfarandi viðmiðunarreglum ESMA:
  + [ESMA Guidelines on Risk factors under the Prospectus Regulation](https://www.esma.europa.eu/sites/default/files/library/esma31-62-1293_guidelines_on_risk_factors_under_the_prospectus_regulation.pdf)
  + [ESMA Guidelines on disclosure requirements](https://www.esma.europa.eu/sites/default/files/library/esma32-382-1138_guidelines_on_disclosure_requirements_under_the_prospectus_regulation.pdf)
  + [ESMA Guidelines on Alternative Performance Measures](https://www.esma.europa.eu/sites/default/files/library/2015/10/2015-esma-1415en.pdf)
  + [ESMA update of the CESR recommendations](https://www.fme.is/media/leidbeiningar/2013-319.pdf) - Hlutinn um útgefendur í sérstakri starfsemi er enn í gildi.

Ítarefni s.s. Q&A frá ESMA er að finna á heimasíðu fjármálaeftirlitsins undir þjónustuvef.

* Viðaukar með framseldri reglugerð ESB 2019/980 eru notaðir sem gátlistar. Viðaukarnir eru lágmarkskröfur en heimilt er að hafa lýsinguna ítarlegri svo framarlega sem viðkomandi viðbótarupplýsingar eru viðeigandi. Upplýsingar um samantekt er að finna í framseldri reglugerð ESB 2019/979. Þá bendir fjármálaeftirlitið á að forðast skal óþarfa endurtekningar á milli skjala við gerð lýsingarinnar.
* Athugasemdir fjármálaeftirlitsins við lýsingardrögin eru settar inn í drögin(með „comment“ í Microsoft Word). Athugið að í einhverjum tilvikum er varpað fram spurningu til útgefanda/umsjónaraðila í þeim tilgangi að ganga úr skugga um að engu sé gleymt og því ekki sjálfgefið að eitthvað vanti í textann.
* Fjármálaeftirlitið óskar eftir frekari gögnum ef þörf er á því.
* Fjármálaeftirlitið fer yfir lýsingar eins fljótt og auðið er. Athygli er þó vakin á því að fjármálaeftirlitið hefur tíu virka daga, frá því að drög að lýsingu eru lögð fram, til að ákvarða hvort hún hljóti staðfestingu eða gerir athugasemdir við drögin, sbr. 2. mgr. 20. gr. reglugerðar ESB 2017/1129. Ef fjármálaeftirlitið kemst að þeirri niðurstöðu að framlögð skjöl séu ófullnægjandi eða þörf sé á viðbótarupplýsingum, gildir tímafresturinn frá þeim degi sem fjármálaeftirlitinu eru látnar slíkar upplýsingar í té. Ef útgefandi verðbréfa, sem boðin eru í almennu útboði, hefur engin skráð verðbréf á skipulegum markaði og hefur ekki áður boðið verðbréf í almennu útboði er fyrrgreindur tímafrestur tuttugu virkir daga, sbr. 3. mgr. 20. gr. reglugerðar ESB 2017/1129. Ef um almenna útgefandalýsingu er að ræða sem hefur verið staðfest af fjármálaeftirlitinu síðustu tvö árin getur útgefandi óskað eftir staðfestingu innan fimm virkra daga, sbr. 6. mgr. 20. gr. reglugerðar ESB 2017/1129. Viðkomandi tíður útgefandi skal gera lögbæra yfirvaldinu viðvart a.m.k. fimm virkum dögum fyrir daginn sem fyrirhugað er að leggja fram umsókn um staðfestingu. Umsjónaraðili/útgefandi þarf að hafa fyrrgreinda fresti í huga við gerð tímaáætlunar.

**Úrvinnsla athugasemda**

* Allar breytingar á texta þarf að merkja sérstaklega með „track changes“ möguleikanum í ritvinnsluforritinu Word.
* Mikilvægt er að engu öðru hafi verið breytt (þ.m.t. bætt inn í eða fellt út úr texta) en því sem sérstaklega er auðkennt í skjölunum. Ef að breytingar hafa verið gerðar af hálfu útgefanda/umsjónaraðila án þess að það komi fram í „track changes“ getur fjármálaeftirlitið krafist þess að drögin verði leiðrétt og endursend.
* Athugasemdum fjármálaeftirlitsins skal svara stuttlega undir viðeigandi athugasemd.
* Fjármálaeftirlitið áskilur sér rétt til frekari athugasemda á síðari stigum.
* Fjármálaeftirlitið bendir á nauðsyn þess að yfirfara lýsingu m.t.t. orðalags og stafsetningar áður en hún er formlega staðfest og birt opinberlega.
* Gæta þarf þess að allar tilvísanir í lög og reglur séu réttar.

**Yfirlestur annarra gagna**

* Fjármálaeftirlitið les yfir önnur gögn er fylgja útboði, t.d. áskriftarblað, bréf til fjárfesta, og auglýsingar og gerir athugasemdir ef þurfa þykir.
* Passa skal upp á að samræmi sé á milli upplýsinga í lýsingu og fyrrgreindra skjala.
* Í einhverjum tilvikum hafa útgefendur óskað eftir yfirlestri útfylltra endanlegra skilmála áður en þeir eru birtir opinberlega. Athygli er vakin á því að fjármálaeftirlitinu ber eingöngu að skrá endanlega skilmála, sbr. 5. mgr. 8. gr. reglugerðar ESB 2017/1129, og eingöngu er hægt að verða við beiðni um yfirferð á þeim ef verkefnastaða leyfir. Fjármálaeftirlitið áréttar að í þeim tilvikum sem form endanlegra skilmála fylgir staðfestri grunnlýsingu er slík (endurtekin) yfirferð um endanlega skilmála ekki ígildi staðfestingar heldur eru gerðar stikkprufur við slíka yfirferð.

**Staðfesting lýsinga**

* Lýsing verður staðfest þegar fjármálaeftirlitið telur hana fullbúna. Í samræmi við 3. mgr. 21. gr. reglugerðar ESB 2017/1129 skal lýsingin vera niðurhalanleg, prentanleg og á leitarbæru rafrænu formi sem ekki er unnt að breyta.
* Útgefanda/umsjónaraðila verður sent bréf um að lýsingin hafi verið staðfest. Staðfestingarbréfið verður jafnframt sent rafrænt með staðfestri lýsingu. Þá verður reikningur sendur fyrir yfirlestur og staðfestingu lýsingarinnar.
* Ef óskað er eftir töku verðbréfanna til viðskipta setur útgefandi sig í samband við Kauphöllina.
* Fjármálaeftirlitið fer fram á að vera upplýst um niðurstöðu útboðsins tafarlaust sé áformað að taka verðbréfin til viðskipta á skipulegum markaði, en annars eigi síðar en viku frá lokun þess ef um almennt útboð er að ræða.